Uredba Sveta (EGS) št. 1332/92

z dne 18. maja 1992

o uvedbi posebnih ukrepov za namizne oljke

SVET EVROPSKIH SKUPNOSTI JE

ob upoštevanju pogodbe o ustanovitvi Evropske gospodarske skupnosti in zlasti člena 43 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ker je proizvodnja namiznih oljk glavna gospodarska dejavnost, še posebej v nekaterih mediteranskih regijah Skupnosti;

ker je stanje na trgu namiznih oljk slabo prilagojeno gospodarskim zahtevam, tako glede pogojev proizvodnje kakor pogojev predelave in trženja;

ker je tako stanje povzročilo neravnovesje med ponudbo in povpraševanjem, kar je privedlo do presežkov v zadnjih letih;

ker obstaja možnost povečanja porabe, zlasti z boljšim informiranjem obstoječih ali potencialnih potrošnikov in doslednejšim prilagajanjem proizvodnje zahtevam potrošnikov;

ker naj imajo različne trgovinske skupine na tem področju posebno vlogo pri izvajanju ukrepov za razvoj porabe;

ker je treba poskrbeti za posebne ukrepe za povečanje porabe namiznih oljk ter za finančno podporo Skupnosti tem ukrepom;

ker je zato, da se skupinam ali združenjem proizvajalcev, ki proizvajajo in tržijo namizne oljke, omogoči, da koncentrirajo dobavo in razporedijo količine, sproščene na trg, predvsem s primerno zmogljivostjo skladiščenja, treba take skupine ali združenja opogumiti, da pridobijo obratna sredstva; ker je v ta namen treba poskrbeti za finančne prispevke držav članic in Skupnosti z zgornjo mejo, določeno glede na vrednost proizvodov, danih na trg s strani skupin proizvajalcev in združenj v določenem tržnem letu;

ker je treba, glede na stanje v državah članicah proizvajalkah, zadrugam in združenjem omogočiti, da se potegujejo za to pomoč v omejenem obdobju;

ker so taki ukrepi namenjeni doseganju ciljev iz člena 39 Pogodbe; ker je treba poskrbeti, da Skupnost finančno prispeva k izvajanju zadevnih ukrepov prek Jamstvenega oddelka Evropskega kmetijskega usmerjevalnega in jamstvenega sklada (EKUJS),

SPREJEL NASLEDNJO UREDBO:

Člen 1

Skupnost prispeva do 60 % stroškov za ukrepe, namenjene pospeševanju porabe namiznih oljk v Skupnosti, ki jih predlagajo in izvajajo reprezentativne skupine, ki združujejo različne vrste dejavnosti na tem področju. Reprezentativnost skupin se oceni z vidika ciljev, ki se jih želi doseči.

Člen 2

1. Namen ukrepov iz člena 1 je:

- spodbujanje kakovosti proizvoda, predvsem z izvajanjem tržnih raziskav in raziskav v zvezi s proizvodnjo oljk z nizko vsebnostjo soli,

- razvijanje novih oblik pakiranja,

- svetovanje v zvezi s trženjem različnim gospodarskim subjektom na tem področju,

- pospeševanje obveščanja in stikov z javnostmi, vključno z organizacijo in sodelovanjem na trgovinskih sejmih in pri drugih poslovnih dogodkih.

2. Ukrepi iz člena 1 ne smejo biti usmerjeni na blagovne znamke ali se nanašati na državo članico.

Člen 3

1. Države članice dodelijo posebno pomoč skupinam ali združenjem proizvajalcev namiznih oljk, ki jih zajemajo oznake KN 07099031, 07099039, 07108010, 071120, ex07129090, ex20019065, ex20049030 in 20057000, ki izpolnjujejo pogoje, določene v členih 5, 6(1) in (2) Uredbe (EGS) št. 1360/78 [3] ter ustanovijo obratna sredstva s ciljem stabiliziranja ponudbe, tako da se zagotovi zlasti financiranje skladiščenja, ki je potrebno, da se proizvod na primeren način sprosti na trg.

2. Posebna pomoč iz odstavka 1 se dodeli samo enkrat, pod pogojem, da se kapital financira na naslednji način:

- 45 % s strani skupine proizvajalcev ali njihovega združenja,

- 10 % kot pomoč države članice.

Prispevek Skupnosti znaša do 45 % kapitala. Vendar skupna finančna obveza države članice in Skupnosti ne sme preseči 10 % vrednosti proizvodov, ki jih da na trg skupina proizvajalcev ali združenje proizvajalcev v enem tržnem letu.

3. Za namene dodelitve pomoči iz odstavka 1, se šteje, da so zadruge in njihova združenja, ki so ustanovljena skladno z veljavno zakonodajo za zadevni sektor, za največ tri leta enakovredna skupinam proizvajalcev ali njihovim združenjem iz odstavka 1. V tem primeru zadruge ali združenja uvedejo jamstvo, da zagotovijo povračilo prejete pomoči v primeru neizpolnjevanja obveznosti, navedenih v odstavkih 1 in 2.

Člen 4

Delno financiranje ukrepov iz člena 1 in pomoč iz člena 3 se štejeta kot intervencijska ukrepa, namenjena stabilizaciji kmetijskih trgov v smislu člena 3(1) Uredbe Sveta (EGS) št. 729/70 [4]. Financira ju Jamstveni oddelek Evropskega kmetijskega usmerjevalnega in jamstvenega sklada (EKUJS).

Člen 5

Skladno s postopkom iz člena 38 Uredbe št. 136/66/EGS [5] Komisija:

(a) opredeli ukrepe iz člena 2 te uredbe;

(b) sprejme podrobna pravila za uporabo te uredbe; taka podrobna pravila imajo za posledico sprejem ukrepov za spremljanje uporabe finančne pomoči Skupnosti.

Člen 6

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 18. maja 1992

Za Svet

Predsednik

Arlindo Marques Cunha

[1] UL C 213, 28.8.1990, str. 14 in UL C 162, 21.6.1991, str. 6.

[2] UL C 67, 16.3.1992.

[3] Uredba Sveta (EGS) št. 1360/78 z dne 19. junija 1978 o skupinah proizvajalcev in njihovih združenjih (UL L 166, 23.6.1978, str. 1). Uredba, kakor je bila nazadnje spremenjena z Uredbo (EGS) št. 3763/91 (UL L 356, 24.12.1991, str. 1).

[4] Uredba Sveta (EGS) št. 729/70 z dne 21. aprila 1970 o financiranju skupne kmetijske politike (UL L 94, 28.4.1970, str. 13). Uredba, kakor je bila je nazadnje spremenjena z Uredbo (EGS) št. 2048/88 (UL L 185, 15.7.1988, str. 1).

[5] Uredba Sveta št. 136/66/EGS z dne 22. septembra 1966 o ustanovitvi skupne ureditve trga za olja in masti (UL 172, 3.9.1966, str. 3025/66). Uredba, kakor je bila je nazadnje spremenjena z Uredbo (EGS) št. 356/92 (UL L 39, 15.2.1992, str. 1).

--------------------------------------------------